31993D0098
L 039/1
JURNALUL OFÍCIAL AL UNIUNII EUROPENE
DECIZIA CONSILIULUI
din 1 februarie 1993
privind încheierea, în numele Comunității, a Convenției privind controlul transporturilor transfrontaliere de deșeuri periculoase și al eliminării acestora (Convenția de la Basel)
(93/98/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 130s,
având în vedere propunerea Comisiei,
având în vedere avizul Parlamentului European (1),
având în vedere avizul Comitetului Economic și Social (2),
întrucât, în conformitate cu decizia Consiliului din 28 octombrie 1988, Comisia a participat, în numele Comunității, în consultare cu reprezentanții statelor membre, la negocierile care s-au desfășurat în cadrul unui grup de lucru ad-hoc reunit sub auspiciile Programului Organizației Națiunilor Unite pentru Mediu (UNEP) în vederea pregătirii unei Convenții mondiale privind controlul transporturilor transfrontaliere de deșeuri periculoase;
întrucât, la încheierea negocierilor la 22 martie 1989, Convenția privind controlul transporturilor transfrontaliere de deșeuri periculoase și al eliminării acestora (Convenția de la Basel) a fost adoptată, apoi semnată de Comunitate pe baza mandatului dat printr-o decizie a Consiliului din 21 martie 1989;
întrucât această convenție urmărește să contribuie la protecția mediului înconjurător în domeniul deșeurilor printr-un control mai riguros al transporturilor transfrontaliere de deșeuri periculoase și de alte deșeuri și printr-o bună gestionare ecologică a acestor deșeuri; întrucât convenția definește, în această privință, proceduri pentru controlul importurilor, exporturilor și tranzitului;
întrucât, prin adoptarea Regulamentului (CEE) nr. 259/93 al Consiliului din 1 februarie 1993 privind supravegherea și controlul transporturilor de deșeuri în interiorul, la intrarea și la ieșirea din Comunitate (3), Consiliul a stabilit reguli care urmăresc să reducă și să controleze aceste transporturi; întrucât aceste reguli urmăresc, între altele, ca sistemul comunitar existent de supraveghere și control al transporturilor de deșeuri să devină conform cu exigențele Convenției de la Basel și ale celei de-a patra Convenții ACP-CEE;
întrucât, în conformitate cu articolele 22 și 23, Convenția de la Basel este deschisă ratificării, acceptării sau aprobării și aderării statelor, precum și confirmării formale sau aprobării unor organizații politice și de integrare economică,
DECIDE:
Articolul 1
Convenția privind controlul transporturilor transfrontaliere de deșeuri periculoase și al eliminării acestora, adoptată la Basel, la 22 martie 1989, este aprobată în numele Comunității Economice Europene.
Textul convenției este anexat la prezenta decizie.
Articolul 2
(1) Președintele Consiliului procedează, în numele Comunității, la depunerea instrumentului de aprobare la Secretarul General al Organizației Națiunilor Unite, în conformitate cu articolul 22 al convenției (4).
(2) Președintele depune, în același timp, declarația privind competențele prezentate în anexa la prezenta decizie, în conformitate cu articolul 22 alineatul (3) din convenție.
Articolul 3
Prezenta decizie se publică în Jurnalul Oficial al Comunităților Europene.
Adoptată la Bruxelles, 1 februarie 1993.